२०३३ सालमा बिए पास गरेर राजधानी छिरेका बराल राजधानी बसाईका सुरुवाती दिनमा एउटै यात्राको बाटोमा ३ पटकसम्म हराए । यात्राको बाटोमा जति नै पटक हराउँदै भेटिँदै गरेपनि उनको लेखनको बाटो राजधानी छिरेपछि भने झन मजबुत बन्दै गयो । यहि वर्ष उनले रेडियो नेपालमा पत्र पठाउँदा वाचन गर्ने पाण्डव सुनुवारलाई भेट्न गए । सिन्धुलीको हत्तपतेमा जन्मिएका गीतकार तथा प्राध्यापक कृष्णहरि बरालको बाल्यकाल सुखद रुपमा त बित्यो नै । तर बरालले आफू ६ वर्षको हुँदा आफ्नी आमालाई गुमाए । उनका पिताले अर्की आमा विवाह गरे । त्यसैले पनि उनी आफ्ना पितासँग भन्दा धेरै हजुरबुवा हजुरआमासँग नजिकिए । उनी सानैबाट हजुरबुवासँग सुत्थे । बाल्यकालमा कमिला र मौरीसँग खेल्ने बरालको बानी गएन । त्यसैले अहिले पनि घरमा मौरी पालेका छन् र फुर्सदमा मौरीसँग खेल्ने गर्छन् । गीति एल्वम र चलचित्र गरि करिव ७ सय बढी गीत रेकर्ड गराइसकेका बरालले गजल सिद्धान्तमा विद्यावारिधि गरेका छन् । बराल गीतकार मात्र होइनन् विद्यालय देखी त्रिभुवन विश्वविद्यालयका पाठ्यक्रमहरुका लेखक पनि हुन् । उनका साहित्यक र पाठ्यक्रमका सहित ५० वटा पुस्तक प्रकाशित छन् ।